চৈতন্য বলেন, মুফতি হান্নানের এই বক্তব্যের ভিত্তিতে ২০১২ সালের ১৮ মার্চ দুটি মামলাতে (হত্যা ও বিস্ফোরক) দেওয়া সম্পূরক অভিযোগপত্রে হানিফসহ ৩০ জন নতুন আসামি করা হয়। এরপরও প্রথম অভিযোগপত্রের ৬১ জনসহ ১৭৬ নম্বর পর্যন্ত সাক্ষীদের কেউ হানিফের নাম বলেননি। এই পর্যায়ে চৈতন্য সাবেক স্বরাষ্ট্রমন্ত্রী সাহারা খাতুন, আওয়ামী লীগের প্রেসিডিয়াম সদস্য কাজী জাফর উল্যাহ, আওয়ামী লীগের উপদেষ্টা পরিষদের সাবেক সদস্য সুরঞ্জিত সেনগুপ্ত, উপদেষ্টা পরিষদের সদস্য মুকুল বোসসহ প্রায় ২০ জন সাক্ষীর ১৬১ ধারার জবানবন্দি ও জেরায় দেওয়া বক্তব্য আদালতে উপস্থাপন করে দেখান যে এঁদের কেউই হানিফের নাম ১৬১ ধারার জবানবন্দিতে বলেননি। আদালতে এসে হানিফের নাম বলেছেন বিভিন্ন পত্রপত্রিকা, গণমাধ্যম ও দলের নেতা-কর্মীদের কাছে শুনে।